Il-Fondazzjoni Bill & Melinda Gates illum ħabbret l-impenn tagħha biex tikkontribwixxi għal Pjan ta' Investiment Estern tal-UE. Il-Fondazzjoni Gates se tikkontribwixxi finanzjament ta' USD 50 miljun (EUR 40,9 miljun), kif ukoll USD 12,5 miljun (EUR 10,2 miljun) għall-assistenza teknika, għall-proġetti ta' investiment fis-settur tas-saħħa fl-Afrika permezz tal-qafas tal-UE għat-titjib tal-investimenti sostenibbli fl-Afrika. Dan l-akkomunament ta' riżorsi huwa maħsub biex jinkoraġġixxi investiment privat addizzjonali f'dak li għandu x'jaqsam mal-kisba tal-Għanijiet ta' Żvilupp Sostenibbli, u se jippermetti li proġetti ta' suċċess jiżdiedu b'rata aktar rapida. Il-Kummissjoni Ewropea tilqa' dan l-appoġġ qawwi għall-isforzi tagħha lejn l-iżvilupp sostenibbli fl-Afrika, u se żżid din il-kontribuzzjoni b'EUR 50 miljun oħra. Il-President tal-Kummissjoni Ewropea Jean-Claude Juncker qal: "L-UE tirrappreżenta terz tal-investiment dirett barrani fl-Afrika – dan issa qed jgħin fil-ħolqien ta' impjiegi u t-tkabbir fuq iż-żewġ kontinenti tagħna. Iżda aħna rridu nagħmlu iktar biex jitjieb l-ambjent tan-negozju, u biex nipprovdu pjattaforma għall-innovaturi Afrikani biex jikbru. Dan jeħtieġ l-involviment sħiħ tas-settur privat u tas-settur filantropiku, u nixtieq nirringrazzja lill Fondazzjoni Bill & Melinda Gates għall-impenn tant meħtieġ tagħhom. Dan hu investiment fil-futur kondiviż tagħna. Is-sħubija tal-Ewropa mal-Afrika hija waħda li permezz tagħha aħna nappoġġaw u ngħinu lil xulxin biex nimxu 'l quddiem u noħolqu dinja aktar sikura, stabbli u sostenibbli biex ngħixu fiha.” Bill Gates qal: "It-titjib tar-riżultati fil-qasam tas-saħħa jippermetti li soċjetà ssir aktar għanja u produttiva. Kien hemm ħafna progress f'dan il-qasam fl-Afrika sub-Saħarjana mill-2000, iżda jeħtieġ li jsir aktar biex jiġu inċentivati r-riċerka u l-innovazzjoni li minnhom jibbenefikaw il-foqra. Huwa eċċellenti li l-Kummissjoni Ewropea, fi sħubija mal-pajjiżi Afrikani, tinsab minn ta' quddiem nett fit-tnaqqis tal-inugwaljanzi profondi fis-saħħa globali. Dan l-impenn se joħloq opportunitajiet li se jgħinu biex in-nies jeħilsu lilhom infushom u lill-komunitajiet tagħhom mill-faqar.” Din is-sħubija l-ġdida dwar is-saħħa hija r-riżultat tal-ewwel inizjattiva konġunta mal-UE, imħabbra fit-12 ta' Diċembru 2017, fil-“One Planet Summit” f'Pariġi, biex tappoġġja l-iżvilupp ta' għodod u tekniki għall-benefiċċju ta' bdiewa fuq skala żgħira fil-pajjiżi li qed jiżviluppaw. Permezz ta' din l-inizjattiva, il-Kummissjoni se tipprovdi EUR 270 miljun, u l-Fondazzjoni Bill & Melinda Gates USD 300 miljun (EUR 244,7 miljun), għall-finanzjament tar-riċerka agrikola biex il-bdiewa l-aktar foqra fid-dinja jingħataw l-għajnuna biex jadattaw aħjar għall-kondizzjonijiet dejjem jikbru u li qed isiru dejjem aktar ta' sfida minħabba t-tibdil fil-klima. Franza, il-Ġermanja, l-Italja, Spanja u Stati Membri oħra tal-UE wkoll se jieħu sehem f'dan il-programm. Kuntest Il-Kummissjoni Ewropea u l-Afrika qed jaħdmu flimkien biex jindirizzaw l-isfidi komuni tal-lum, bħall-investiment fiż-żgħażagħ, it-trawwim tal-iżvilupp sostenibbli u t-tisħiħ tal-paċi u s-sigurtà għal spinta fl-investiment fil-kontinent Afrikan, il-governanza tajba u l-ġestjoni aħjar tal-migrazzjoni. Il-Pjan ta' Investiment Estern tal-UE ġie adottat f'Settembru 2017 biex jagħti spinta lill-investiment fil-pajjiżi sħab fl-Afrika u fil-Viċinat Ewropew, b'mod partikolari permezz ta' Garanzija ġdida ta' EUR 1,5 biljun għall-Fond Ewropew għall-Iżvilupp Sostenibbli (EFSD). Din l-inizjattiva ambizzjuża se tappoġġa strumenti finanzjarji innovattivi, bħalma huma l-garanziji biex l-investiment privat jingħata spinta. Permezz ta' input ta' EUR 4,1 biljun mill-UE, se jiġu mobilizzati sa EUR 44 biljun f'investimenti privati sal-2020. Dawn l-investimenti se jkunu mmirati fil-biċċa l-kbira tagħhom lejn it-titjib tal-infrastruttura soċjali u ekonomika, pereżempju lejn l-infrastruttura muniċipali u s-servizzi ta' prossimità, l-għoti ta' appoġġ lill-intrapriżi żgħar u medji, u lejn proġetti ta' mikrofinanzjament u tal-ħolqien tax-xogħol, b'mod partikolari għaż-żgħażagħ. Għal Aktar Informazzjoni Il-Fondazzjoni Bill & Melinda Gates Il-paġna web tal-Pjan ta' Investiment Estern Ewropew Skeda informattiva: Is-sħubija ewlenija tal-UE mal-Afrika L-Iskeda Informattiva u l-Gwida dwar il-Pjan ta' Investiment Estern Adattament għat-tibdil fil-Klima - l-UE u l-Fondazzjoni Bill & Melinda Gates isaħħu l-appoġġ għar-riċerka fl-innovazzjoni u l-agrikoltura